CELEX: C2004/251/11
Language: el
Date: 2004-10-09 00:00:00
Title: Υπόθεση C-339/04: Αίτηση για την έκδοση προδικαστικής αποφάσεως που υπέβαλε το Consiglio di Stato αποφαινόμενο ως δικαιοδοτικό όργανο (έκτο τμήμα) με διάταξη της 24ης Φεβρουαρίου 2004 στην υπόθεση Nuova Società di telecomunicazioni S.p.a. κατά Ministero delle comunicazioni

9.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 251/6
            
         Αίτηση για την έκδοση προδικαστικής αποφάσεως που υπέβαλε το Consiglio di Stato αποφαινόμενο ως δικαιοδοτικό όργανο (έκτο τμήμα) με διάταξη της 24ης Φεβρουαρίου 2004 στην υπόθεση Nuova Società di telecomunicazioni S.p.a. κατά Ministero delle comunicazioni
   (Υπόθεση C-339/04)
   (2004/C 251/11)
   Με διάταξη της 24ης Φεβρουαρίου 2004, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 9 Αυγούστου 2004, το Consiglio di Stato, στο πλαίσιο της διαφοράς μεταξύ Nuova Società di telecomunicazioni S.p.a. και Ministero delle comunicazioni, που εκκρεμεί ενώπιόν του, ζητεί από το Δικαστήριο την έκδοση προδικαστικής αποφάσεως επί των εξής ερωτημάτων:
   
               α)
            
            
               «Συμβιβάζεται με τις γενικές αρχές στις οποίες στηρίζεται η οδηγία 97/13/ΕΚ (1) η εθνική ρύθμιση η οποία —αφού έχει επιβάλει στις εταιρίες που παρέχουν υπηρεσίες κοινής ωφέλειας και έχουν δημιουργήσει τηλεπικοινωνιακά δίκτυα, για την εξυπηρέτηση των δικών τους αναγκών και υπό καθεστώς παραχωρήσεως εξ επαχθούς αιτίας, την υποχρέωση να ιδρύουν αυτοτελείς εταιρίες για την άσκηση οποιασδήποτε δραστηριότητας στον τομέα των τηλεπικοινωνιών— προβλέπει ότι η αυτοτελής εταιρία, έστω και αν της έχει χορηγηθεί άδεια για την παροχή της υπηρεσίας στο κοινό, οφείλει, κατά μία μεταβατική έστω περίοδο, να καταβάλλει πρόσθετο τέλος σχετικά με τη χρησιμοποίηση του τηλεπικοινωνιακού δικτύου υπέρ της μητρικής εταιρίας;
            
         
               β)
            
            
               Συμβιβάζεται με την κοινοτική νομοθεσία και με την ερμηνεία που έδωσε στην κοινοτική αυτή νομοθεσία το πέμπτο τμήμα του Δικαστηρίου με την απόφαση της 18ης Σεπτεμβρίου 2003 η εθνική ρύθμιση που (για μεταβατική σημειωτέον περίοδο) προσδιορίζει το ύψος του δεύτερου και πρόσθετου τέλους, το οποίο οφείλεται για τη δραστηριότητα που ασκείται υπέρ της μητρικής εταιρίας, βάσει του ποσού που κατέβαλλε στο παρελθόν η ίδια αυτή μητρική εταιρία ενόσω ίσχυε το προηγούμενο καθεστώς της αποκλειστικής παραχωρήσεως, χαρακτηριστικό του οποίου ήταν η διάκριση μεταξύ παραχωρήσεως των τηλεπικοινωνιακών συστημάτων για δημόσια χρήση και των παραχωρήσεων που αφορούσαν τα συστήματα για ιδιωτική χρήση;»
            
         
      (1)  Οδηγία 97/13/ΕΚ του Ευρωπαϊκού Κοινοβουλίου και του Συμβουλίου, της 10ης Απριλίου 1997, σχετικά με κοινό πλαίσιο γενικών και ειδικών αδειών στον τομέα των τηλεπικοινωνιακών υπηρεσιών (ΕΕ L 117 της 7.5.1997, σ. 15).